*Mallipohja kunnan- ja kaupunginvaltuutettujen käyttöön*

**Valtuustoaloite**

**Yritysvaikutusten arvioinnin käyttöönotto kunnassa/kaupungissa**

Yksi tärkeimmistä kunnan tehtävistä on luoda edellytykset yritystoiminnalle. Suurin osa kunnissa tehtävistä päätöksistä vaikuttaa yritysten toimintaedellytyksiin jollain tavalla. Yritysten ja näin kunnan menestymistä voidaan tukea arvioimalla yritysvaikutukset jo valmistelussa.

Sosiaali- ja terveyspalvelu-uudistuksen myötä kuntien tehtäväkenttä muuttuu. Myös aie siirtää työllisyyspalveluiden järjestämisvastuu valtiolta kunnille muuttaa kuntien roolia. Tärkeää on lisäksi tunnistaa koronakriisin myötä tulleet haasteet yrityksien menestymisessä. Kunnan resursseja on suunnattava entistä enemmän elinvoiman vahvistamiseen.

Yrittäjämyönteinen kunta ymmärtää, että päätösten viipymisellä ja tekemättä jäämisellä on myös elinvoimavaikutuksia.

Esitämme, että osana tätä työtä kunnassamme valmistellaan käyttöönotettavaksi päätöksien yritysvaikutuksien arviointimenettely. Päätöstä valmistelevat henkilöt kunnissa saavat yritys- ja elinvoimavaikutusten arviointityöhön apua kysymällä yrittäjiltä näkemystä.

Kunnan päätöksenteon yrittäjyyslähtöisyyttä voidaan parantaa kehittämällä päätöksentekovaiheita. Yritysvaikutusten arviointi ei tarkoita, että päätökset tehtäisiin vain yrittäjien ehdoilla: arviointi lisää yrittäjyysmyönteisyyden todennäköisyyttä ja vähentää riskiä yrittäjyyden kannalta haitallisiksi päätöksiksi.

Keskeistä on kuitenkin, että yritysvaikutusten arvioinnilla tähdätään siihen, että päätöksillä poistetaan yrittäjyyden esteitä eikä luoda niitä.

Yritysvaikutusten arvioinnin pitää olla systemaattisesti valmistelun ja päätöksenteon kiinteä osa. Myös jälkikäteen tulee tarkistaa, toteutuivatko yritysvaikutukset arvioidun kaltaisina. Yksi hyvä mittari on Suomen Yrittäjien kuntabarometri. Aktiivinen vuoropuhelu yritysten kanssa on tärkeää.

Yritysvaikutusten arvioinnin tavoitteena on kunnan kannalta päätösten yritysvaikutusten ennakkoarviointi, yrittäjälähtöisyys ja yrittäjämäinen ajattelutapa päätöksenteossa ja näin tuloksellinen elinkeinopolitiikka.

Yritysvaikutusten arvioinnin tehtävänä on selvittää, onko päätöksillä vaikutuksia yrityksiin. Arviointia tarvitaan esimerkiksi:

* Toimintaa ohjaavat suunnitelmat esim. kuntastrategia ja hankintastrategia.
* Palvelujen ulkoistukset ja hankintamenettelyt
* Kaavat ja -muutokset sekä liikennesuunnitelmat
* Yrityksiin vaikuttavat hankkeet, kuten aluemarkkinointi.
* Yritysten toimintaa säätelevät ohjeet ja lupamenettelyt
* Palvelusetelin käyttöönotto tai muutokset

Mitä merkittävämmästä päätöksestä on kyse, sitä perusteellisempi arviointi tarvitaan.

Päätöstä valmistelevat henkilöt kunnissa saavat yritys- ja elinvoimavaikutusten arviointityöhön apua kysymällä yrittäjiltä näkemystä. Paikallinen yrittäjäjärjestö on luontevin vastinpari kunnan kanssa käytävään elinvoimavuoropuheluun.

*Me allekirjoittaneet valtuutetut esitämme, että xxxxxxxxx kunta/kaupunki valmistelee ja ottaa käyttöön yritysvaikutuksien arviointimenettelyn, joka täyttää seuraavat perusedellytykset:*

* *Arviointi on prosessi, joka tunnistaa yritysvaikutukset ja arvioi konkreettiset vaikutukset kokonaisvaltaisesti lyhyellä ja pitkällä aikajänteellä.*
* *Yritysnäkökulma tuo lisäarvoa valmisteluun ja päätöksentekoon*
* *Arviointi tekee valmistelun ja päätöksenteon läpinäkyväksi.*
* *Arviointi mahdollistaa paremmat toimintaedellytykset yrityksille.*
* *Arviointiin sitoutuu koko organisaatio ja henkilöstö.*
* *Arviointi on systemaattista ja kiinteä osa valmistelua sekä päätöksentekoa.*
* *Ennakkoarvioinnilla estetään kielteisten yritysvaikutusten syntyminen.*
* *Jälkiarvioinnilla opitaan tehdyistä virheistä ja vältetään ne tulevaisuudessa.*

*Paikkakunnalla x.x.2021*

*Valtuutettujen nimet*